《寄万民望总戎一首》
明代·黄省曾

管密高牙建，参图燧鼓清。看花鳷鹊观，散马凤凰城。

肘后探符秘，天涯念友生。金陵有美酒，百斛伫同倾。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。